<classify> BARAZA la Madiwani la Halmashauri ya Wilaya ya Uvinza mkoani Kigoma limeeleza kuvutiwa na utendaji wa Rais John Magufuli kuwaletea maendeleo Watanzania na kwa kauli moja limepitishia azimio la kumuunga mkono.Mwenyekiti wa Halmashauri ya Wilaya hiyo, Jackson Mateso alihitimisha azimio la baraza hilo kwa kusema wameridhishwa na utendaji uliotukuka wa Rais Magufuli na kwa kauli moja wamemuunga mkono kwa uongozi wake.Kauli ya mwenyekiti huyo ilikuja muda mfupi baada ya taarifa ya Mkurugenzi Mtendaji wa Halmashauri ya Wilaya Uvinza, Weja Ngolo kulieleza baraza hilo serikali imeipa Uvinza Sh milioni 374.5 kumalizia vyumba vya madarasa katika shule 10 za sekondari katika wilaya hiyo.Ngolo alisema kumalizika kwa madarasa hayo kutawezesha wanafunzi 992 waliochaguliwa kujiunga na kidato cha kwanza mwaka huu na kukosa nafasi kuanza masomo ya sekondari ikiwa ni sehemu ya wanafunzi 4,000 waliofaulu.Alisema pamoja na serikali kutoa fedha hizo na kumaliza tatizo la wanafunzi waliofaulu kukosa nafasi, wanaendelea kuchana mbao kwa ajili ya utengenezaji wa madawati ili madarasa hayo. Mwenyekiti huyo alisema Rais Magufuli anatenda ambayo Watanzania wanayataka yanayogusa maisha yao moja kwa moja na kwao wanaona ni kiongozi anayefaa kuongoza. Diwani wa Kata ya Herembe, Kalembe Kingombe alisema kwa namna Rais Magufuli anavyotekeleza majukumu yake, wao baraza hawaoni kwa nini azimio lao la kuunga mkono utendaji kazi wake lisiungwe mkono na wote.  <topic>: kitaifa 